Thomas Jensen (S), 2009-11-05:
Socialdemokraterne har en ambitiøs energi- og klimapolitik med to klare mål om, at Danmark som det første land i verden skal være CO2-neutralt om 20 år, og om, at Danmarks energisystem om 40 år skal være baseret 100 pct. på vedvarende energi, og at vi dermed skal være uafhængige af fossile brændsler som kul, gas og olie.
Det er mål, der er realistiske, hvis man fra politisk hold har viljen og modet til igen at gøre Danmark til et reelt foregangsland på energiområdet.
Omdrejningspunktet for Socialdemokraterne under den økonomiske krise er, at vi ikke kun skal satse massivt på vedvarende energikilder, fordi vi har et globalt ansvar over for klimaet, og fordi vi vil sikre en stabil og uafhængig energiforsyning, men også fordi vi skal sikre de bedst mulige betingelser for dansk erhvervslivs konkurrenceevne og skabelsen af fremtidige arbejdspladser.
På det globale marked er der enorme eksportmuligheder inden for vedvarende energi, alternative energikilder og løsninger til energibesparelser, og efterspørgslen må forventes at stige voldsomt de kommende år på grund af klimaudfordringen.
Derfor er en ny og helt anderledes energipolitik også en forudsætning for, at vi i Danmark kan skabe vækst og grønne energierhverv, så vi kan tjene penge og finansiere det danske velfærdssamfund i fremtiden.
Det er Socialdemokraterne en del af, og Socialdemokraterne kan derfor støtte forslaget.
Forslaget vil gøre det muligt at danne et bedre overblik over energiforbruget og dermed også besparelsesmulighederne i bygningerne.
Socialdemokraterne står selvfølgelig hundrede procent bag energiforliget, men forliget var jo blot et udtryk for, hvor langt Folketingets partier kunne komme i februar 2008.
Spørgsmålet er, om vi ikke skal anerkende, at klimaudfordringen har et kæmpe omfang, og at vi skal se frisk på det aftalte og gå endnu hurtigere frem med at nedbringe energiforbruget og CO2-udledningen i Danmark.
Det her forslag giver jo blot et overblik over energiforbruget i den enkelte bolig og virksomhed, og det er jo meget godt, men jeg synes, at forslaget mangler mere fokus på, hvad der er årsagen til, at energiforbruget eventuelt er for højt, og hvordan man nedbringer sit energiforbrug, når man som energiforbruger har fået et overblik over det.
Derfor spillede Socialdemokraterne allerede i foråret ud med en vækstplan, hvor vi har afsat 4 mia. kr. til energirenovering af private boliger, 2 mia. kr. til energirenovering af almene boliger og 10 mia. kr. til generel renovering af en nedslidt offentlig sektor, inklusive dens bygningsmasse.
Socialdemokraterne mener, at det skal være slut med at fyre for gråspurvene i de forskellige bygninger.
Og derfor synes jeg, at det problem, der ofte er med, at det er manglende viden, der er årsag til, at man ikke får lavet energiforbedringer, som både kan gavne miljøet og pengepungen, skal vi komme på den anden side af.
Derfor mener Socialdemokraterne, at der skal laves et danmarkskort over varmespild, hvor alle landets bygninger fotograferes fra luften med et varmefølsomt kamera, hvorefter oplysningerne lægges ud til alle på internettet.
Så kan de enkelte danskere finde ud af, om de fyrer for gråspurvene.
Derudover mener Socialdemokraterne, at alle boligejere og virksomheder skal tilbydes et klimatjek af en energikonsulent.
Hvis man f.eks. går og overvejer nogle investeringer i boligen, skal det være muligt at få en ekspert til at rådgive sig om, hvordan man kan nedbringe sit energiforbrug.
Det her lovforslag sikrer desværre ikke i sig selv et skifte fra brugen af fossile brændsler og over til vedvarende energikilder, og Socialdemokraterne mener derfor, at vi skal være meget mere målrettede, når det handler om at få energiforbruget væk fra fossile brændsler og over til vedvarende energikilder.
På den måde kan vi få nedbragt vores CO2-udslip hurtigst muligt og blive det første CO2-neutrale land om 20 år.
Socialdemokraternes vision er, at de danske boliger ikke længere skal opvarmes med olie og gas, og vi mener kort og godt, at olie- og gasfyret skal sendes på pension.
Derfor vil vi indføre en skrotpræmie på 15.000 kr. til folk, der erstatter deres olie- og gasfyr med varmepumper, sol eller fjernvarme.
Afsluttende skal jeg nævne, at Socialdemokraterne også kan støtte den del af lovforslaget, som handler om etablering af en ny digital selvbetjeningsservice for ejendomsoplysninger, samt den foreslåede præcisering af reglerne om bygningsejerens pligt til korrekt skiltning ved sit husnummer.